title: 2010/386/CFSP: Rozhodnutie Rady 2010/386/SZBP z  12. júla 2010 , ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom

text:
               13.7.2010

               SK

               Úradný vestník Európskej únie

               L 178/28

         ROZHODNUTIE RADY 2010/386/SZBP
   z 12. júla 2010,
   ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 27. decembra 2001 prijala spoločnú pozíciu 2001/931/SZBP o uplatňovaní špecifických opatrení na boj s terorizmom (1).

               (2)

               Rada 22. decembra 2009 prijala rozhodnutie 2009/1004/SZBP, ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP (2).

               (3)

               V súlade s článkom 1 ods. 6 spoločnej pozície 2001/931/SZBP je potrebné vykonať úplné opätovné preskúmanie zoznamu osôb, skupín a subjektov, na ktoré sa vzťahuje rozhodnutie Rady 2009/1004/SZBP.

               (4)

               V tomto rozhodnutí sa uvádzajú výsledky preskúmania, ktoré Rada vykonala v súvislosti s osobami, skupinami a subjektami, na ktoré sa vzťahujú články 2, 3 a 4 spoločnej pozície 2001/931/SZBP.

               (5)

               Rada konštatovala, že už neexistujú dôvody, aby sa niektoré skupiny ponechali na zozname osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP.

               (6)

               Rada dospela k záveru, že s výnimkou skupín uvedených v odôvodnení 5, sú do teroristických činností v zmysle článku 1 ods. 2 a 3 spoločnej pozície 2001/931/SZBP zapojené ďalšie osoby, skupiny a subjekty, na ktoré sa vzťahujú články 2, 3 a 4 spoločnej pozície 2001/931/SZBP a že príslušný orgán prijal vo vzťahu k nim rozhodnutie v zmysle článku 1 ods. 4 uvedenej spoločnej pozície a že by preto mali naďalej zostať predmetom osobitných reštriktívnych opatrení ustanovených v uvedenej spoločnej pozícii.

               (7)

               Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, by sa mal zodpovedajúcim spôsobom aktualizovať,

         PRIJALA TOTO ROZHODNUTIE:
   Článok 1
   Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, je uvedený v prílohe k tomuto rozhodnutiu.
   Článok 2
   Rozhodnutie 2009/1004/SZBP sa týmto zrušuje.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 12. júla 2010

            Za Radu

            predsedníčka

         S. LARUELLE

      (1)  Ú. v. ES L 344, 28.12.2001, s. 93.

      (2)  Ú. v. EÚ L 346, 23.12.2009, s. 58.

      PRÍLOHA

         ZOZNAM OSÔB, SKUPÍN A SUBJEKTOV UVEDENÝ V ČLÁNKU 1

      1.   OSOBY

                  1.

                  ABOU, Rabah Naami (alias Naami Hamza, alias Mihoubi Faycal, alias Fellah Ahmed; alias Dafri Rèmi Lahdi), dátum narodenia: 1.2. 1966, miesto narodenia: Alžír (Alžírsko) - člen „al-Takfir“ a „al-Hijra“

                  2.

                  ABOUD, Maisi (alias švajčiarsky Abderrahmane), dátum narodenia: 17. 10. 1964, miesto narodenia: Alžír (Alžírsko) - člen „al-Takfir“ a „al-Hijra“

                  3.

                  AL-MUGHASSIL, Ahmad Ibrahim (alias ABU OMRAN, alias AL-MUGHASSIL, Ahmed Ibrahim), dátum narodenia: 26. 6. 1967, miesto narodenia: Qatif-Bab al Shamal (Saudská Arábia), občan Saudskej Arábie

                  4.

                  AL-NASSER, Abdelkarim Hussein Mohamed, miesto narodenia: Al Ihsa (Saudská Arábia), občan Saudskej Arábie

                  5.

                  AL YACOUB, Ibrahim Salih Mohammed, dátum narodenia: 16. 10. 1966, miesto narodenia: Tarut (Saudská Arábia), občan Saudskej Arábie

                  6.

                  ARIOUA, Kamel (alias Lamine Kamel), dátum narodenia: 18. 8. 1969, miesto narodenia: Constantine (Alžírsko) - člen „al-Takfir“ a „al-Hijra“

                  7.

                  ASLI, Mohamed (alias Dahmane Mohamed), dátum narodenia: 13. 5. 1975, miesto narodenia: Ain Taya (Alžírsko) - člen „al-Takfir“ a „al-Hijra“

                  8.

                  ASLI, Rabah, dátum narodenia: 13. 5. 1975, miesto narodenia: Ain Taya (Alžírsko) - člen „al-Takfir“ a „al-Hijra“

                  9.

                  ATWA, Ali (aliasBOUSLIM, Ammar Mansour; alias SALIM, Hassan Rostom), Libanon, dátum narodenia: 1960, miesto narodenia: Libanon; občan Libanonu

                  10.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), dátum narodenia: 8. 3. 1978, miesto narodenia: Amsterdam (Holandsko) - člen „Hofstadgroep“

                  11.

                  DARIB, Noureddine (alias Carreto, alias Zitoun Mourad), dátum narodenia: 1. 2. 1972, miesto narodenia: Alžírsko - člen „al-Takfir“ a „al-Hijra“

                  12.

                  DJABALI, Abderrahmane (alias Touil), dátum narodenia: 1. 6. 1970, miesto narodenia: Alžírsko - člen „al-Takfir“ a „al-Hijra“

                  13.

                  EL FATMI, Nouredine (alias Nouriddin EL FATMI, alias Nouriddine EL FATMI, alias Noureddine EL FATMI, alias Abu AL KA'E KA'E, alias Abu QAE QAE, alias FOUAD, alias FZAD, alias Nabil EL FATMI, alias Ben MOHAMMED, alias Ben Mohand BEN LARBI, alias Ben Driss Muhand IBN LARBI, alias Abu TAHAR, alias EGGIE), dátum narodenia: 15. 8. 1982, miesto narodenia: Midar (Maroko), číslo pasu (Maroko) N829139 - člen „Hofstadgroep“

                  14.

                  EL-HOORIE, Ali Saed Bin Ali (alias AL-HOURI, Ali Saed Bin Ali, alias EL-HOURI, Ali Saed Bin Ali), dátum narodenia: 10. 7. 1965 alebo 11. 7. 1965, miesto narodenia: El Dibabiya (Saudská Arábia), občan Saudskej Arábie

                  15.

                  FAHAS, Sofiane Yacine, dátum narodenia: 10. 9. 1971, miesto narodenia: Alžír (Alžírsko) - člen „al-Takfir“ a „al-Hijra“

                  16.

                  IZZ-AL-DIN, Hasan (alias GARBAYA, AHMED, alias SA-ID, alias SALWWAN, Samir), Libanon, dátum narodenia: 1963, miesto narodenia: Libanon, občan Libanonu

                  17.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), dátum narodenia: 14. 4. 1965 alebo 1. 3. 1964, miesto narodenia: Pakistan, číslo pasu: 488555

                  18.

                  MOKTARI, Fateh (alias Ferdi Omar), dátum narodenia: 26. 12. 1974, miesto narodenia: Hussein Dey (Alžírsko) - člen „al-Takfir“ a „al-Hijra“

                  19.

                  NOUARA, Farid, dátum narodenia: 25. 11. 1973, miesto narodenia: Alžír (Alžírsko) - člen „al-Takfir“ a „al-Hijra“

                  20.

                  RESSOUS, Hoari (alias Hallasa Farid), dátum narodenia: 11. 9. 1968, miesto narodenia: Alžír (Alžírsko) - člen „al-Takfir“ a „al-Hijra“

                  21.

                  SEDKAOUI, Noureddine (alias Nounou), dátum narodenia: 23. 6. 1963, miesto narodenia: Alžír (Alžírsko) - člen „al-Takfir“ a „al-Hijra“

                  22.

                  SELMANI, Abdelghani (alias Gano), dátum narodenia: 14. 6. 1974, miesto narodenia: Alžír (Alžírsko) - člen „al-Takfir“ a „al-Hijra“

                  23.

                  SENOUCI, Sofiane, dátum narodenia: 15. 4. 1971, miesto narodenia: Hussein Dey (Alžírsko) - člen „al-Takfir“ a „al-Hijra“

                  24.

                  TINGUALI, Mohammed (alias Mouh di Kouba), dátum narodenia: 21. 4. 1964, miesto narodenia: Blida (Alžírsko) - člen „al-Takfir“ a „al-Hijra“

                  25.

                  WALTERS, Jason Theodore James (alias Abdullah, alias David), dátum narodenia: 6. 3. 1985, miesto narodenia: Amersfoort (Holandsko), číslo pasu (Holandsko) NE8146378 - člen „Hofstadgroep“

            2.   SKUPINY A SUBJEKTY

                  1.

                  „Organizácia Abu Nidal“ - „ANO“, (alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“)

                  2.

                  „Brigáda mučeníkov Al Aqsa“

                  3.

                  „Al-Aqsa e.V.“

                  4.

                  „Al-Takfir“ a „Al-Hijra“

                  5.

                  „Aum Shinrikyo“ (alias „AUM“, alias „Najvyššia pravda Aum“, alias „Aleph“)

                  6.

                  „Babbar Khalsa“

                  7.

                  „Komunistická strana Filipín“ vrátane „Novej ľudovej armády“ (New People’s Army) - „NPA“, Filipíny

                  8.

                  „Gama'a al-Islamiyya“ (alias „Islamská skupina“), (alias „Al-Gama'a al-Islamiyya“ - „IG“)

                  9.

                  „İslami Büyük Doğu Akıncılar Cephesi“ - „IBDA-C“ („Islamský front veľkých východných bojovníkov“)

                  10.

                  „Hamas“, vrátane „Hamas-Izz al-Din al-Qassem“

                  11.

                  „Hizbal Mudžahidín“ - „HM“

                  12.

                  „Hofstadgroep“

                  13.

                  „Holy Land Foundation for Relief and Development“ (Nadácia Svätej zeme pre ochranu a rozvoj)

                  14.

                  „Medzinárodná federácia sikhskej mládeže“ - „ISYF“

                  15.

                  „Khalisan Zindabad Force“ - „KZF“

                  16.

                  „Strana kurdských pracujúcich“ - „PKK“, (alias „KADEK“, alias „KONGRA-GEL“)

                  17.

                  „Tigre oslobodenia tamilského Ílamu“ - „LTTE“

                  18.

                  „Ejército de Liberación Nacional“ („Národná oslobodzovacia armáda“)

                  19.

                  „Palestínsky islamský džihád“ - „PIJ“

                  20.

                  „Ľudový front za oslobodenie Palestíny“ - „PFLP“

                  21.

                  „Ľudový front za oslobodenie Palestíny - Hlavné veliteľstvo“ (alias „PFLP - Hlavné veliteľstvo“)

                  22.

                  „Fuerzas armadas revolucionarias de Colombia“ - „FARC“ („Revolučné ozbrojené sily Kolumbie“)

                  23.

                  „Devrimci Halk Kurtuluș Partisi-Cephesi“ - „DHKP/C“ (alias „Devrimci Sol“ („Revolučná ľavica“), alias „Dev Sol“ („Revolučná ľudová oslobodzovacia armáda/front/strana“)

                  24.

                  „Sendero Luminoso“ - „SL“ („Svetlý chodník“)

                  25.

                  „Stichting Al Aqsa“ (alias „Stichting Al Aqsa Nederland“, alias „Al Aqsa Nederland“)

                  26.

                  „Teyrbazen Azadiya Kurdistan“ - „TAK“ (alias „Kurdistan Freedom Falcons“ (Sokoly za slobodu Kurdistanu), alias „Kurdistan Freedom Hawks“ (Jastraby za slobodu Kurdistanu)

                  27.

                  „Autodefensas Unidas de Colombia“ - „AUC“ („Spojené sebaobranné sily/skupina Kolumbie“)


title: Rozhodnutie Politického a bezpečnostného výboru (SZBP) 2016/49 zo 7. januára 2016 o vymenovaní vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/1/2016)

text:
               19.1.2016

               SK

               Úradný vestník Európskej únie

               L 12/47

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2016/49
   zo 7. januára 2016
   o vymenovaní vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/1/2016)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (1), a najmä na jeho článok 7 ods. 1,
   keďže:

               (1)

               Podľa rozhodnutia Rady 2014/486/SZBP je Politický a bezpečnostný výbor (PBV) v súlade s článkom 38 tretím odsekom zmluvy poverený prijímať príslušné rozhodnutia týkajúce sa politickej kontroly a strategického riadenia poradnej misie Európskej únie pre reformu sektora civilnej bezpečnosti na Ukrajine (EUAM Ukraine) vrátane rozhodnutia o vymenovaní vedúceho misie.

               (2)

               PBV 23. júla 2015 prijal rozhodnutie (SZBP) 2015/1496 (2), ktorým sa predlžuje mandát pána Kálmána MIZSEIA ako vedúceho misie EUAM Ukraine do 30. novembra 2015.

               (3)

               Vysoký predstaviteľ Únie pre zahraničné veci a bezpečnostnú politiku 18. decembra 2015 navrhol vymenovať pána Kęstutisa LANČINSKASA za vedúceho misie EUAM Ukraine,

         PRIJAL TOTO ROZHODNUTIE:
   Článok 1
   Pán Kęstutis LANČINSKAS sa týmto vymenúva za vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) od 1. februára 2016 do 31. januára 2017.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 7. januára 2016

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 217, 23.7.2014, s. 42.

      (2)  Rozhodnutie politického a bezpečnostného výboru (SZBP) 2015/1496 z 23. júla 2015, ktorým sa predlžuje mandát vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM UKRAINE/3/2015) (Ú. v. EÚ L 233, 5.9.2015, s. 7).


title: Rozhodnutie Rady (SZBP) 2016/993 z 20. júna 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)

text:
               21.6.2016

               SK

               Úradný vestník Európskej únie

               L 162/18

         ROZHODNUTIE RADY (SZBP) 2016/993
   z 20. júna 2016,
   ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 18. mája 2015 prijala rozhodnutie (SZBP) 2015/778 (1).

               (2)

               Rada 23. mája 2016 vo svojich záveroch o operácii EUNAVFOR MED SOPHIA uvítala skutočnosť, že predseda prezidentskej rady líbyjskej vlády národnej jednoty vyjadril pripravenosť spolupracovať s Úniou na základe týchto záverov, súhlasila s predĺžením mandátu operácie EUNAVFOR MED SOPHIA o jeden rok, pričom sa zachová dôraz na hlavný mandát operácie, ktorý sa však rozšíri o ďalšie dve podporné úlohy:

                           —

                           budovanie kapacít, výcvik a výmenu informácií s líbyjskou pobrežnou strážou a námorníctvom na základe žiadosti legitímnych líbyjských orgánov, pričom sa zohľadní skutočnosť, že zodpovednosť za tento proces musí niesť líbyjská strana,

                           —

                           prispievanie k výmene informácií a vykonávaniu zbrojného embarga OSN na šírom mori pri pobreží Líbye na základe novej rezolúcie Bezpečnostnej rady OSN.

               (3)

               Bezpečnostná rada OSN uvalila na Líbyu zbrojné embargo a zmenila a potvrdila ho v rezolúciách Bezpečnostnej rady OSN (ďalej len „rezolúcia BR OSN“) č. 1970 (2011), č. 1973 (2011), č. 2009 (2011), č. 2040 (2012), č. 2095 (2013), č. 2144 (2014), č. 2174 (2014), č. 2213 (2015), č. 2214 (2015) a č. 2278 (2016).

               (4)

               Bezpečnostná rada OSN prijala 14. júna 2016 rezolúciu BR OSN č. 2292 (2016) o zbrojnom embargu voči Líbyi, v ktorej vyjadruje predovšetkým obavy zo zhoršovania situácie v Líbyi v dôsledku pašovania nelegálnych zbraní a súvisiaceho materiálu.

               (5)

               Rada zdôrazňuje, že pred koncom počiatočného mandátu operácie EUNAVFOR MED SOPHIA je nutné začať operatívne vykonávať dve podporné úlohy.

               (6)

               Rozhodnutie (SZBP) 2015/778 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie (SZBP) 2015/778 sa mení takto:

               1.

               V článku 1 sa odsek 1 nahrádza takto:
               „1.   Únia vedie vojenskú operáciu krízového riadenia, ktorá prispieva k rozloženiu obchodného modelu sietí prevádzania ľudí a obchodovania s ľuďmi v južnej časti centrálneho Stredozemia (operácia EUNAVFOR MED SOPHIA), čo sa dosiahne prostredníctvom systematického úsilia o identifikáciu, zaistenie a likvidáciu plavidiel a aktív, ktoré prevádzači a obchodníci s ľuďmi využívajú alebo existuje podozrenie, že ich využívajú, a to v súlade s uplatniteľným medzinárodným právom vrátane dohovoru UNCLOS a rezolúcií Bezpečnostnej rady OSN. Na tento účel operácia EUNAVFOR MED SOPHIA tiež poskytuje líbyjskej pobrežnej stráži a námorníctvu výcvik. Okrem toho operácia prispieva k predchádzaniu obchodovaniu so zbraňami vo svojom dohodnutom operačnom priestore v súlade s rezolúciou BR OSN č. 1970 (2011) a s následnými rezolúciami o zbrojnom embargu voči Líbyi vrátane rezolúcie BR OSN č. 2292 (2016).“

               2.

               V článku 2 odsek 2 sa prvá veta nahrádza takto:
               „Pokiaľ ide o jej hlavné úlohy v súvislosti s prevádzaním ľudí a obchodovaním s ľuďmi, operácia EUNAVFOR MED SOPHIA sa uskutoční v nadväzujúcich fázach a v súlade s požiadavkami medzinárodného práva.“

               3.

               Vkladajú sa tieto články:
               „Článok 2a
               Budovanie kapacít a výcvik líbyjskej pobrežnej stráže a námorníctva
               1.   Operácia EUNAVFOR MED SOPHIA v rámci podpornej úlohy pomáha pri rozvoji kapacít a pri výcviku líbyjskej pobrežnej stráže a námorníctva na úlohy v oblasti presadzovania práva na mori, najmä s cieľom zabrániť prevádzačstvu a obchodovaniu s ľuďmi.
               2.   Keď PBV rozhodne, že sa ukončili potrebné prípravy, najmä pokiaľ ide o vytváranie ozbrojených síl a postupy preverovania pre stážistov, podporná úloha uvedená v odseku 1 sa vykoná na šírom mori v dohodnutom operačnom priestore operácie EUNAVFOR MED SOPHIA vymedzenom v príslušných plánovacích dokumentoch.
               3.   Podporná úloha uvedená v odseku 1 sa môže vykonávať aj na území Líbye alebo hostiteľskej tretej krajiny susediacej s Líbyou vrátane výsostných vôd, ak o tom rozhodne PBV po posúdení Radou na základe pozvania Líbye alebo dotknutej hostiteľskej krajiny a v súlade s medzinárodným právom.
               4.   Vzhľadom na mimoriadne operačné požiadavky sa časť podpornej úlohy uvedenej v odseku 1 môže na základe pozvania plniť v členskom štáte, a to aj v príslušných výcvikových strediskách.
               5.   Pokiaľ si to vyžaduje podporná úloha uvedená v odseku 1, operácia EUNAVFOR MED SOPHIA môže zhromažďovať, uchovávať a vymieňať si s členskými štátmi, s UNSMIL, Europolom a agentúrou Frontex informácie vrátane osobných údajov zhromaždených na účely previerky o možných stážistoch za predpokladu, že dali svoj písomný súhlas. Okrem toho operácia EUNAVFOR MED SOPHIA môže zhromažďovať a uchovávať potrebné zdravotné údaje a biometrické údaje o stážistoch s ich písomným súhlasom.
               Článok 2b
               Prispievanie k výmene informácií a k vykonávaniu zbrojného embarga OSN na šírom mori pri pobreží Líbye
               1.   Operácia EUNAVFOR MED SOPHIA v rámci svojej podpornej úlohy, ktorou je prispievať k vykonávaniu zbrojného embarga OSN na šírom mori pri pobreží Líbye, zhromažďuje informácie a vymieňa si ich s príslušnými partnermi a agentúrami prostredníctvom mechanizmov uvedených v plánovacích dokumentoch s cieľom prispieť ku komplexnej informovanosti o námornej situácii v dohodnutom operačnom priestore vymedzenom v príslušných plánovacích dokumentoch. V prípade, že takéto informácie sú utajované do stupňa utajenia „RESTREINT UE/EU RESTRICTED“, môžu sa príslušným partnerom a agentúram poskytnúť v súlade s rozhodnutím 2013/488/EÚ a na základe dohôd uzavretých medzi VP a uvedenými partnermi pri plnom rešpektovaní zásad reciprocity a inkluzívnosti. V rámci operácie EUNAVFOR MED SOPHIA sa s utajovanými informáciami zaobchádza bez akéhokoľvek rozdielu medzi jej personálom a výhradne na základe operačných požiadaviek.
               2.   Keď PBV rozhodne, že príslušné podmienky sú splnené, operácia EUNAVFOR MED SOPHIA začne v dohodnutom operačnom priestore vymedzenom v príslušných plánovacích dokumentoch na šírom mori pri pobreží Líbye vykonávať inšpekcie plavidiel smerujúcich do Líbye alebo z Líbye, keď sa možno opodstatnene domnievať, že tieto plavidlá prepravujú zbrane alebo súvisiaci materiál do Líbye alebo z Líbye, a to priamo alebo nepriamo, v rozpore so zbrojným embargom voči Líbyi, a prijme príslušné opatrenie na zadržanie a likvidáciu takýchto predmetov, a to aj s úmyslom presmerovať takéto plavidlá a ich posádky do vhodného prístavu na uľahčenie takejto likvidácie so súhlasom prístavného štátu v súlade s príslušnými rezolúciami Bezpečnostnej rady OSN vrátane rezolúcie BR OSN č. 2292 (2016).
               3.   V súlade s príslušnými rezolúciami Bezpečnostnej rady OSN vrátane rezolúcie BR OSN č. 2292 (2016), operácia EUNAVFOR MED SOPHIA môže v priebehu kontrol vykonaných v súlade s odsekom 2 zhromažďovať dôkazy súvisiace s prepravou položiek zakázaných podľa zbrojného embarga voči Líbyi. Tieto dôkazy môže predložiť príslušným orgánom presadzovania práva členských štátov a/alebo príslušným orgánom Únie.“

               4.

               V článku 11 sa odsek 2 nahrádza takto:
               „2.   Referenčná suma na spoločné náklady operácie EUNAVFOR MED SOPHIA na obdobie od 18. mája 2015 do 27. júla 2016 je 11,82 milióna EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 70 % viazaných rozpočtových prostriedkov a 40 % platobných rozpočtových prostriedkov.“

               5.

               V článku 11 sa dopĺňa tento odsek:
               „3.   Referenčná suma na spoločné náklady operácie EUNAVFOR MED SOPHIA na obdobie od 28. júla 2016 do 27. júla 2017 je 6 700 000 EUR. Percentuálny podiel referenčnej sumy uvedený v článku 25 ods. 1 rozhodnutia (SZBP) 2015/528 je 0 % viazaných rozpočtových prostriedkov a 0 % platobných rozpočtových prostriedkov.“

               6.

               V článku 12 sa dopĺňa tento odsek:
               „3a.   V prípade osobitnej operačnej potreby je VP oprávnený poskytnúť legitímnym líbyjským orgánom akékoľvek utajované skutočnosti EÚ do stupňa utajenia „RESTREINT UE/EU RESTRICTED“, ktoré boli vytvorené na účely operácie EUNAVFOR MED SOPHIA, v súlade s rozhodnutím 2013/488/EÚ. Na tento účel sa vypracujú dohody medzi VP a príslušnými orgánmi Líbye.“

               7.

               V článku 13 sa druhý odsek nahrádza takto:
               „Operácia EUNAVFOR MED SOPHIA sa končí 27. júla 2017.“

         Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 20. júna 2016

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 122, 19.5.2015, s. 31).


title: Rozhodnutie Rady 2009/569/SZBP z  27. júla 2009 o podpore činností OPCW v rámci vykonávania Stratégie EÚ proti šíreniu zbraní hromadného ničenia

text:
               29.7.2009

               SK

               Úradný vestník Európskej únie

               L 197/96

      ROZHODNUTIE RADY 2009/569/SZBP
   z 27. júla 2009
   o podpore činností OPCW v rámci vykonávania Stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, najmä na jej článok 13 ods. 3 a článok 23 ods. 1,
   keďže:

               (1)

               Európska rada prijala 12. decembra 2003 Stratégiu EÚ proti šíreniu zbraní hromadného ničenia (ďalej len „stratégia EÚ“), ktorá v kapitole III obsahuje zoznam opatrení zameraných na boj proti takémuto šíreniu.

               (2)

               Stratégia EÚ zdôrazňuje kľúčovú úlohu Dohovoru o chemických zbraniach (CWC) a Organizácie pre zákaz chemických zbraní (OPCW) pri vytváraní sveta bez chemických zbraní. EÚ sa v rámci tejto stratégie EÚ zaviazala, že sa bude usilovať o dosiahnutie všeobecného pristúpenia k najdôležitejším zmluvám a dohodám o odzbrojovaní a nešírení zbraní vrátane CWC. Ciele stratégie EÚ dopĺňajú ciele, ktoré sleduje Organizácia pre zákaz chemických zbraní (OPCW) v súvislosti so zodpovednosťou za vykonávanie CWC.

               (3)

               Rada 22. novembra 2004 prijala jednotnú akciu 2004/797/SZBP o podpore činností OPCW v rámci vykonávania Stratégie EÚ proti šíreniu zbraní hromadného ničenia (1), na ktorú po uplynutí jej účinnosti nadviazala jednotná akcia 2005/913/SZBP z 12. decembra 2005 (2) a jednotná akcia 2007/185/SZBP z 19. marca 2007 (3). Účinnosť jednotnej akcie 2007/185/SZBP uplynie 31. júla 2009.

               (4)

               Pokračovanie takejto intenzívnej a cielenej pomoci OPCW zo strany EÚ je potrebné v súvislosti s aktívnym vykonávaním kapitoly III stratégie EÚ. Opatrenia spojené so všeobecným rozšírením CWC by mali pokračovať a prispôsobiť sa znižujúcemu sa počtu štátov, ktoré nie sú zmluvnými stranami CWC, a zameriavať sa na tieto štáty. Tieto činnosti by mali dopĺňať nové činnosti na podporu osobitných projektov vedených OPCW, ktorých cieľom je plné vykonávanie CWC, a na posilnenie medzinárodnej spolupráce v oblasti činností týkajúcich sa chemických látok,

         ROZHODLA TAKTO:
   Článok 1
   1.   Na účely okamžitého a praktického uplatňovania niektorých častí stratégie EÚ Európska únia podporuje činnosti OPCW s týmito cieľmi:

               —

               posilnenie kapacity štátov, ktoré sú zmluvnými stranami dohovoru, pri plnení ich povinností vyplývajúcich z dohovoru a

               —

               podpora univerzálnosti prostredníctvom nabádania štátov, ktoré nie sú zmluvnými stranami dohovoru, aby sa pripojili k dohovoru.

         2.   V tomto kontexte patria medzi projekty OPCW, ktoré zodpovedajú opatreniam stratégie EÚ, tieto:

               Projekt I: Vnútroštátne vykonávanie, overovanie a univerzálnosť
               Činnosti:

                           —

                           bilaterálne návštevy na účely technickej pomoci,

                           —

                           odborná príprava colných úradníkov zameraná na technické aspekty režimu dohovoru, ktorý sa týka prepravy,

                           —

                           odborná príprava pre vnútroštátne sprievody,

                           —

                           odborná príprava vnútroštátnych orgánov týkajúca sa využívania nástroja elektronického prehlásenia,

                           —

                           cvičenie v teréne týkajúce sa inšpekcie na vyžiadanie.

               Projekt II: Medzinárodná spolupráca
               Činnosti:

                           —

                           kurz rozvoja analytických zručností,

                           —

                           workshop týkajúci sa CWC a bezpečnosti chemického procesu.

               Projekt III: Seminár – príspevok OPCW k rozmeru a výzvam medzinárodnej bezpečnosti

               Projekt IV: Návštevy zástupcov výkonnej rady v zariadeniach na likvidáciu chemických zbraní

               Projekt V: Druhé zasadnutie Vedeckej poradnej rady

               Projekt VI: Seminár – príspevok OPCV v oblasti bezpečnosti a nešírenia ZHN

               Projekt VII: Pripravenosť štátov, ktoré sú zmluvnými stranami dohovoru, na predchádzanie útokom s použitím chemických látok a reakciu na tieto útoky
               Činnosti:

                           —

                           simulačné cvičenie,

                           —

                           regionálny workshop týkajúci sa článku X dohovoru.

               Projekt VIII: program Afrika
               Činnosti:

                           —

                           bilaterálne návštevy na účely technickej pomoci,

                           —

                           informačná činnosť – akademická a vzdelávacia inštitúcia – Kofi Annan Centre,

                           —

                           odborná príprava colných úradníkov zameraná na technické aspekty režimu dohovoru, ktorý sa týka prepravy,

                           —

                           informačné činnosti pre štáty, ktoré nie sú zmluvnými stranami dohovoru,

                           —

                           kurz rozvoja analytických zručností,

                           —

                           poskytovanie informácií priemyselným odvetviam – workshop týkajúci sa CWC a bezpečnosti chemického procesu,

                           —

                           regionálny workshop – článok X a otázky regionálnej spolupráce v oblasti pomoci a reakcie na núdzové situácie.

         Podrobný opis týchto projektov sa nachádza v prílohe I k tomuto rozhodnutiu.
   Článok 2
   1.   Za vykonávanie tohto rozhodnutia zodpovedá predsedníctvo, ktorému pomáha generálny tajomník Rady/vysoký predstaviteľ (GT/VP) pre SBZP. Komisia sa plne zapája.
   2.   Technické vykonávanie projektu uvedeného v článku 1 ods. 2 zabezpečuje technický sekretariát OPCW („ďalej len technický sekretariát“). Túto úlohu vykonáva pod vedením predsedníctva a pod kontrolou GT/VP. GT/VP uzavrie na tento účel s technickým sekretariátom potrebné dohody.
   3.   Predsedníctvo, GT/VP a Komisia koordinujú pravidelne na projekte v súlade so svojimi príslušnými právomocami.
   Článok 3
   1.   Referenčná suma na vykonávanie projektov uvedených v článku 1 ods. 2 je 2 110 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Európskych spoločenstiev.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s technickým sekretariátom dohodu o financovaní. V dohode sa stanoví, že technický sekretariát má zabezpečiť viditeľnosť príspevku EÚ zodpovedajúcu jeho výške.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, s ktorými sa počas tohto procesu stretne, ako aj o dátume uzavretia dohody. Komisia uverejní v Úradnom vestníku Európskej únie, v sérii C, oznámenie o uzavretí dohody o financovaní.
   Článok 4
   Predsedníctvo, ktorému pomáha GT/VP, podáva Rade správu o vykonávaní tohto rozhodnutia na základe pravidelných správ vypracovaných technickým sekretariátom. Tieto správy tvoria základ pre hodnotenie, ktoré vykoná Rada. Komisia sa plne zapája. Podáva správy o finančných aspektoch projektov uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Stráca účinnosť 18 mesiacov po uzatvorení dohody o financovaní uvedenej v článku 3 ods. 3. Ak sa však uvedená dohoda o financovaní do uvedeného dňa neuzavrie, rozhodnutie stráca účinnosť 6 mesiacov po nadobudnutí účinnosti.
   Článok 6
   Toto rozhodnutie sa uverejní v Úradnom vestníku Európskej únie.

      V Bruseli 27. júla 2009

            Za Radu

            predseda

         C. BILDT

      (1)  Ú. v. EÚ L 349, 25.11.2004, s. 63.

      (2)  Ú. v. EÚ L 331, 17.12.2005, s. 34.

      (3)  Ú. v. EÚ L 85, 27.3.2007, s. 10.

      PRÍLOHA

         Podpora činností OPCW zo strany EÚ v rámci vykonávania Stratégie EÚ proti šíreniu zbraní hromadného ničenia

         Projekt I: Vnútroštátne vykonávanie, overovanie a univerzálnosť

         Cieľ:

      Posilniť schopnosť štátov, ktoré sú zmluvnými stranami dohovoru, pri plnení ich povinností vyplývajúcich z dohovoru a podporiť štáty, ktoré nie sú zmluvnými stranami dohovoru, aby lepšie pochopili, aké sú výhody pristúpenia k dohovoru a väčšieho zapájania sa do činností v rámci OPCW.

         Účel:

      —   Účel 1

                  —

                  štáty, ktoré sú zmluvnými stranami dohovoru, dosiahnu pokrok smerom k:

                              —

                              splneniu požiadaviek pre vnútroštátne vykonávanie podľa článku VII dohovoru,

                              —

                              splneniu požiadaviek týkajúcich sa prehlásení a prehlásení o inšpekciách podľa článku VI dohovoru,

                              —

                              pochopeniu postupov vymedzených pre inšpekcie na vyžiadanie podľa článku IX dohovoru, ako aj príslušných vyžiadaní a iných otázok.

            —   Účel 2

                  —

                  štáty, ktoré nie sú zmluvnými stranami dohovoru, sa viac zapájajú do činností OPCW a zvyšujú svoje povedomie o dohovore a jeho výhodách.

         Výsledky:

      —   Výsledok 1

                  —

                  vnútroštátne orgány posilnili svoju schopnosť vypracúvať vnútroštátne vykonávacie právne predpisy,

                  —

                  colní úradníci zlepšili svoju schopnosť identifikovať chemické látky dôležité z hľadiska dohovoru a presne prenášať údaje o chemických látkach na zozname národným orgánom,

                  —

                  vnútroštátne orgány posilnili svoju schopnosť pripravovať a včas predkladať prehlásenia, a to najmä v elektronickej forme,

                  —

                  úradníci vnútroštátnych orgánov sú vyškolení na sprevádzanie inšpekčných skupín OPCW a

                  —

                  štáty, ktoré sú zmluvnými stranami dohovoru, sú lepšie informované o mechanizme inšpekcií na vyžiadanie, ktorý je základným overovacím nástrojom, ktorý majú k dispozícii na zistenie prípadného nedodržania dohovoru,

                  —

                  štáty, ktoré sú zmluvnými stranami dohovoru, získajú záruku o pripravenosti technického sekretariátu úspešne vykonať inšpekciu na vyžiadanie a účinne uplatniť overovací režim dohovoru.

            —   Výsledok 2

                  —

                  štáty, ktoré nie sú zmluvnými stranami dohovoru, sa viac zapájajú do činností OPCW a sú lepšie informované o výhodách vyplývajúcich z pristúpenia k dohovoru a z väčšieho zapojenia do činností OPCW.

         Činnosti:

      Bilaterálne návštevy na účely technickej pomoci: podpora štátom, ktoré sú zmluvnými stranami dohovoru, sa poskytne prostredníctvom návštev technickej pomoci, ktoré sa pripravia na individuálnom základe a uskutočnia sa s cieľom poskytnúť cielenú pomoc na splnenie požiadaviek uvedených v žiadostiach štátov, ktoré sú zmluvnými stranami dohovoru. Charakter tejto pomoci zahŕňa snahu o senzibilizáciu a informovanie prostredníctvom workshopov na zvyšovanie povedomia, špecializované kurzy odbornej prípravy, pomoc pri vypracúvaní vnútroštátnych vykonávacích právnych predpisov a súvisiacich opatrení a témy týkajúce sa priemyslu v článku VI.
      Odborná príprava colných úradníkov o technických aspektoch režimu dohovoru, ktorý sa týka prepravy: podpora colným úradníkom sa poskytovala v rámci troch predchádzajúcich jednotných akcií. Na základe získaných skúseností sa colným úradníkom poskytnú kurzy odbornej prípravy zamerané na informovanosť s cieľom zlepšiť zhromažďovanie údajov o dovoze a vývoze chemických látok v zozname a prenos týchto údajov vnútroštátnym orgánom. Na regionálnych a subregionálnych kurzoch odbornej prípravy sa poskytnú praktické ukážky a cvičenia.
      Odborná príprava pre vnútroštátne sprievody: cieľom kurzu bude zvýšiť informovanosť štátov, ktoré sú zmluvnými stranami dohovoru, o ich právach a povinnostiach pri uskutočňovaní inšpekcií podľa článku VI. Odborná príprava vnútroštátnych sprievodov sa uskutoční prostredníctvom subregionálneho kurzu odbornej prípravy, ktorého cieľom je poskytnúť relevantné informácie o overovacom režime, najmä o uskutočňovaní inšpekcií podľa článku VI. Takýto kurz odbornej prípravy bude zahŕňať aj praktické cvičenia v zariadení a simulačné cvičenia.
      Odborná príprava vnútroštátnych orgánov týkajúca sa využívania nástroja elektronického prehlásenia: kurzy a workshopy na zvýšenie povedomia na regionálnej alebo subregionálnej úrovni poskytnú personálu vnútroštátnych orgánov nástroje a znalosti na účely zhromažďovania, uchovávania a analýzy informácií o produkcii, spracovaní a spotrebe chemických látok s dvojakým použitím, čím sa zabezpečí, že budú lepšie pripravení na predkladanie presných a včasných prehlásení a na identifikáciu potenciálnych hrozieb a/alebo činností súvisiacich so šírením.
      Cvičenie v teréne týkajúce sa inšpekcie na vyžiadanie: uskutoční sa cvičenie v teréne v plnom rozsahu s cieľom rozšíriť znalosti a pochopenie štátov, ktoré sú zmluvnými stranami dohovoru, v súvislosti s postupmi v rámci inšpekcie na vyžiadanie. Toto cvičenie bude tiež príležitosťou pre technický sekretariát otestovať a zlepšiť svoje zručnosti a spôsobilosti týkajúce sa organizácie inšpekcií na vyžiadanie, ako aj identifikácie problémov, ktoré v prípade, že nie sú známe alebo sa neriešia, môžu mať vplyv na schopnosť sekretariátu účinne viesť skutočnú inšpekciu na vyžiadanie.
      Informačné činnosti pre štáty, ktoré nie sú zmluvnými stranami dohovoru: zástupcovia štátov, ktoré nie sú zmluvnými stranami dohovoru, ktorí majú možnosť ovplyvniť vnútroštátne opatrenia týkajúce sa pristúpenia/ratifikácie a tí, ktorí sú priamo zapojení do otázok týkajúcich sa dohovoru, dostanú podporu na to, aby sa zúčastnili programov organizovaných oddelením pre medzinárodnú spoluprácu a pomoc (ICA). Tieto programy budú zahŕňať regionálne workshopy pre vnútroštátne orgány štátov, ktoré sú zmluvnými stranami dohovoru, a regionálne workshopy pre colné orgány. V prípade potreby dostanú pracovníci oddelenia vonkajších vzťahov technického sekretariátu podporu na účasť na týchto zasadnutiach s cieľom nadviazať nevyhnutné kontakty a spoluprácu s podporenými účastníkmi zo štátov, ktoré nie sú zmluvnými stranami dohovoru. Okrem toho sa v rámci tohto systému podpory štátom, ktoré nie sú zmluvnými stranami dohovoru, v prípade potreby plánujú návštevy a dojednania prispôsobené ich individuálnym potrebám.

         Projekt II: Medzinárodná spolupráca

         Cieľ:

      Posilniť technologickú kapacitu štátov, ktoré sú zmluvnými stranami dohovoru, prostredníctvom spolupráce v oblasti chemických činností na účely, ktoré dohovor nezakazuje.

         Účel:

      —   Účel 1

                  —

                  štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, sa zapoja do iniciatív medzinárodnej spolupráce pre mierové využitie chémie,

                  —

                  štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, posilnia schopnosť svojich laboratórií financovaných z verejných zdrojov vykonávať dohovor v oblasti mierového využitia chémie.

            —   Účel 2

                  —

                  štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, dosiahnu pokrok vo vykonávaní dohovoru v oblasti priemyslu v súlade s článkom XI prostredníctvom posilnenia prístupov riadenia bezpečnosti chemických procesov.

         Výsledky:

      —   Výsledok 1

                  —

                  zvýšená schopnosť štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, zapájať sa do iniciatív medzinárodnej spolupráce pre mierové využitie chémie,

                  —

                  zvýšená úroveň technickej spôsobilosti laboratórií financovaných z verejných zdrojov nachádzajúcich sa v štátoch, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, analyzovať chemické látky v súvislosti s vykonávaním dohovoru na vnútroštátnej úrovni, a pri mierovom uplatňovaní chémie za pomoci moderných analytických metód, najmä plynovej chromatografie (GC) a plynovej chromatografie-hmotnostnej spektrometrie (GC/MS).

            —   Výsledok 2

                  —

                  zvýšená schopnosť štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, zapájať sa do iniciatív medzinárodnej spolupráce pre mierové využitie chemických látok,

                  —

                  zvýšená úroveň spôsobilosti a porozumenia zo strany personálu malých a stredných podnikov, zástupcov priemyselných asociácií a vnútroštátnych orgánov/vládnych inštitúcií štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, v súvislosti s postupmi riadenia bezpečnosti v malých a stredných chemických podnikoch.

         Činnosti:

      Kurz rozvoja analytických zručností: počas tohto dvojtýždňového kurzu sa účastníkom poskytne teoretická odborná príprava a praktické skúsenosti týkajúce sa plynovej chromatografie a plynovej chromatografie-hmotnostnej spektrometrie, ktoré budú zahŕňať hardvér, validáciu a optimalizáciu systému a riešenie problémov. Pozornosť sa zameria aj na prípravu environmentálnych vzoriek a na GC a GC/MS analýzy týchto vzoriek pre chemické látky, na ktoré sa vzťahuje dohovor. Účastníci absolvujú aj intenzívne praktické školenie týkajúce sa prípravy rôznych vzoriek na analýzu pomocou plynových chromatografov na selektívnu detekciu prvkov a pomocou GC/MS v režime elektrónovej ionizácie a chemickej ionizácie, a oboznámia sa so širokou škálou postupov extrakcie, čistenia a derivatizácie. Kurz sa zrealizuje za podpory inštitútu VERIFIN/TU Delft alebo podobných uznávaných inštitúcií vybraných na základe transparentného procesu.
      Informačné činnosti pre sektor priemyslu – workshop týkajúci sa CWC a bezpečnosti chemického procesu: v tejto súvislosti sa uskutoční úvod o dohovore a programoch medzinárodnej spolupráce. Počas tohto workshopu sa okrem iného prerokujú najlepšie postupy v oblasti priemyslu a koncepcia riadenia bezpečnosti procesu. Tento workshop sa bude zaoberať aj prehľadom analýzy rizík procesu (Process Hazard Analysis – PHA) a metódou riziká a prevádzkyschopnosť (HAZOP), zásadami ľudského faktoru, riadením zmeny, kultúrou bezpečnosti/účasťou zamestnancov.

         Projekt III: Seminár – príspevok OPCW k rozmeru a výzvam medzinárodnej bezpečnosti

         Cieľ:

      Podporiť účinné vykonávanie dohovoru a zlepšiť chápanie globálneho príspevku k medzinárodnému mieru a bezpečnosti.

         Účel:

                  —

                  Účel 1 – poskytnúť celkový prehľad týkajúci sa úlohy a významu dohovoru v štruktúre medzinárodnej bezpečnosti.

                  —

                  Účel 2 – zvyšovať povedomie hlavných zainteresovaných strán dohovoru na vnútroštátnej, regionálnej a medzinárodnej úrovni o ustanoveniach dohovoru a stratégiách vykonávania.

                  —

                  Účel 3 – podporovať vytváranie sietí a synergií a iných medzinárodných prístupov spolupráce k medzinárodnej bezpečnosti.

         Výsledky:

                  —

                  Výsledok 1 – zainteresované strany sú lepšie informované o význame dohovoru a intenzívnejšie podporujú OPCW v jej práci vrátane jej celosvetového programu a činností.

                  —

                  Výsledok 2 – zainteresované strany majú lepšie povedomie o dohovore a inovačných stratégiách pre jeho vykonávanie.

                  —

                  Výsledok 3 – štáty, ktoré nie sú zmluvnými stranami dohovoru, posilnili svoj dialóg a vzťahy spolupráce s OPCW s cieľom uľahčiť svoje úsilie o pristúpenie k dohovoru.

                  —

                  Výsledok 4 – chemický priemysel zlepšuje svoju schopnosť koordinovať spoločné iniciatívy na vykonávanie dohovoru.

         Činnosť:

      Seminár: seminár sa uskutoční v Haagu alebo v inom štáte, ktorý je zmluvnou stranou dohovoru a ktorý má o to záujem. Personál technického sekretariátu a zástupcovia iných medzivládnych organizácií, štátov, ktoré sú zmluvnými stranami dohovoru, chemického priemyslu a akademickej obce prednesú príspevky o dôležitých témach súvisiacich s dohovorom. Táto udalosť bude pre technický sekretariát príležitosťou viesť dvojstranné konzultácie so zúčastnenými medzivládnymi organizáciami a štátmi, ktoré nie sú zmluvnými stranami dohovoru. Tento seminár sa zorganizuje v partnerstve s hosťujúcou krajinou a akoukoľvek zainteresovanou (a relevantnou) organizáciou alebo s ich podporou.

         Projekt IV: Návštevy zástupcov výkonnej rady v zariadeniach na likvidáciu chemických zbraní

         Cieľ:

      Pokročiť v likvidácii zásob chemických zbraní a zariadení na ich výrobu, ktoré podliehajú overovacím opatreniam ustanoveným v dohovore.

         Účel:

                  —

                  Účel 1 – štáty, ktoré sú zmluvnými stranami dohovoru, budú schopné monitorovať pokrok v dosahovaní úplnej likvidácie zásob chemických zbraní a dokážu identifikovať a riešiť ťažkosti tak, aby sa uvedené zbrane zlikvidovali v počiatočnej fáze.

                  —

                  Účel 2 – štáty, ktoré sú zmluvnými stranami dohovoru, budú viac presvedčené o tom, že sa uskutočnia hmatateľné a konkrétne kroky na úplnú likvidáciu zásob chemických zbraní.

         Výsledky:

                  —

                  Výsledok 1 – štáty, ktoré sú zmluvnými stranami dohovoru, lepšie chápu problémy a technické ťažkosti súvisiace s likvidáciou chemických zbraní.

                  —

                  Výsledok 2 – štáty, ktoré sú zmluvnými stranami dohovoru, sú viac presvedčené o tom, že sa uskutočnia hmatateľné a konkrétne kroky na úplnú likvidáciu zásob chemických zbraní.

         Činnosť:

      Návštevy v zariadeniach na likvidáciu chemických zbraní (CWDF): doteraz sa uskutočnili tri návštevy – v CWDF v Annistone v Spojených štátoch amerických (v októbri 2007) a v CWDF v Ščučje v Ruskej federácii (v septembri 2008) a v CWDF v Pueblo a Umatille, tiež v Spojených štátoch amerických (v júni 2009). Tieto tri návštevy boli hodnotné ako spôsob riešenia otázok alebo obáv týkajúcich programu štátu, ktorý je zmluvnou stranou dohovoru a vlastníkom, v súvislosti s plnením jeho povinností, pokiaľ ide o likvidáciu chemických zbraní v rámci schválenej predĺženej lehoty. V súlade s rozhodnutím konferencie je preto jasné, že počas zostávajúcich rokov do roku 2012 sa v oboch štátoch, ktoré sú zmluvnými stranami dohovoru a ktoré vlastnia zbrane, uskutočnia takéto návštevy operačných zariadení na likvidáciu chemických zbraní a zariadení, ktoré sú v súčasnosti vo výstavbe.

         Projekt V: Druhé zasadnutie Vedeckej poradnej rady

         Cieľ:

      Umožniť, aby konferencia štátov, ktoré sú zmluvnými stranami dohovoru, výkonná rada alebo štáty, ktoré sú zmluvnými stranami dohovoru, lepšie zohľadňovali vedecký a technologický pokrok a jeho potenciálny vplyv na vykonávanie dohovoru.

         Účel:

      Umožniť generálnemu riaditeľovi, aby poskytol orgánom OPCW pre tvorbu politiky a štátom, ktoré sú zmluvnými stranami dohovoru, osobitné poradenstvo v oblasti vedy a techniky s významom pre dohovor.

         Výsledky:

                  —

                  Výsledok 1 – štátom, ktoré sú zmluvnými stranami dohovoru, sa poskytne poradenstvo a odporúčania v oblasti vedy a techniky s významom pre dohovor.

                  —

                  Výsledok 2 – štátom, ktoré sú zmluvnými stranami dohovoru, sa poskytnú aktuálnejšie a podrobnejšie informácie z oblasti vedy a techniky s významom pre dohovor.

         Činnosť:

      Vedecká poradná rada (SAB): na jeseň v roku 2009 sa v Haagu uskutoční druhé zasadnutie SAB. Zasadnutie bude trvať tri dni, počas ktorých sa SAB bude zaoberať otázkami vedeckého a technického pokroku a jeho prípadného vplyvu na vykonávanie dohovoru. Na zasadnutí sa bude rada zaoberať aj správou dočasnej pracovnej skupiny o vzorkách a analýzach, ktorá sa pripraví na zasadnutí uvedenej skupiny pred druhým zasadnutím SAB. Dočasná pracovná skupina bude riešiť otázky týkajúce sa nových/dodatočných techník pre analýzu v zariadení, analýzu mimo zariadenia a analýzu toxínov (ricín a saxitoxín) v zariadení aj mimo neho.

         Projekt VI: Seminár – príspevok OPCV v oblasti bezpečnosti a nešírenia

         Cieľ:

      Podporiť globálne úsilie zamerané na nešírenie zbraní hromadného ničenia, najmä chemických zbraní.

         Účel:

                  —

                  Účel 1 – vnútroštátne orgány a iné zainteresované strany zapojené do vykonávania dohovoru posilnia svoje kapacity zamerané na pomoc pri predchádzaní šíreniu chemických zbraní a využívaniu chemických látok pri teroristických útokoch.

                  —

                  Účel 2 – zriadi sa fórum spolupráce viacerých zainteresovaných strán ako nástroj na podporu konkrétnych činností štátov, ktoré sú zmluvnými stranami dohovoru, v oblasti nešírenia chemických zbraní a boja proti terorizmu.

         Výsledky:

                  —

                  Výsledok 1 – zainteresované strany dohovoru zvýšili svoje povedomie o hrozbe šírenia chemických zbraní a problémoch, ktoré v súvislosti s týmito zbraňami vyvstávajú, a o využívaní toxických chemických látok pri teroristických útokoch.

                  —

                  Výsledok 2 – štáty, ktoré sú zmluvnými stranami dohovoru, sú lepšie pripravené čeliť hrozbám terorizmu, pri ktorom sa v rôznych prostrediach využívajú toxické chemické látky.

                  —

                  Výsledok 3 – vnútroštátne orgány a príslušní vnútroštátni a medzinárodní partneri, chemický priemysel, akademická obec a OPCW sú schopní zlepšiť synergie a ďalšie kontakty smerom k dosiahnutiu spoločného cieľa, ktorým je plné a účinné vykonávanie dohovoru.

                  —

                  Výsledok 4 – štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, sa zúčastňujú na výmene znalostí a skúseností o overovacích a iných vykonávacích opatreniach a sú lepšie informované o nedávnom vývoji v oblasti overovacieho režimu dohovoru a ochrany proti chemickým zbraniam.

         Činnosť:

      Seminár: na seminári sa technický sekretariát vyjadrí k rôznym otázkam súvisiacim s vykonávaním dohovoru a k svojmu príspevku k bezpečnosti a nešíreniu. Vyjadria sa aj jednotlivé zainteresované strany dohovoru a v rámci semináru sa zorganizujú špecializované workshopy o dôležitých aspektoch týkajúcich sa rizík spojených so šírením chemických zbraní a využívaním toxických chemických látok pri teroristických útokoch. Seminár bude tiež príležitosťou, aby sa predniesli a prediskutovali otázky a odpovede týkajúce sa záležitostí súvisiacich s príspevkom OPCW k bezpečnosti a nešíreniu.

         Projekt VII: Pripravenosť štátov, ktoré sú zmluvnými stranami dohovoru, na predchádzanie útokom s použitím chemických látok a reakciu na tieto útoky

         Cieľ:

      prispieť k rozvoju vnútroštátnych kapacít štátov, ktoré sú zmluvnými stranami dohovoru, s cieľom znížiť riziká teroristických útokov za použitia chemických látok a zlepšiť ich reakciu na žiadosti o pomoc v prípade použitia alebo hrozby použitia chemických látok.

         Účel:

      —   Účel 1 – štáty, ktorú sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, posilnia svoje kapacity, pokiaľ ide o:

                  —

                  zníženie rizika prípadného prístupu teroristov k materiálom, vybaveniu a znalostiam, ktoré by sa mohli zneužiť pri teroristickom útoku na chemické závody,

                  —

                  posúdenie primeranosti existujúcich plánov, politík a postupov reakcie na teroristický útok na chemické závody,

                  —

                  reakciu v prípade teroristického útoku s použitím chemických látok,

                  —

                  uplatňovanie ich postupov rozhodovania vrátane výmeny informácií a koordinácie činností s partnermi na vnútroštátnej a medzinárodnej úrovni v prípade teroristického útoku na chemické závody,

                  —

                  začiatok práce na vytváraní platformy spolupráce medzi cieľovými skupinami s cieľom reagovať v prípade teroristického útoku, pri ktorom sa uvoľnia toxické chemické látky.

            —   Účel 2

                  —

                  štáty, ktoré sú zmluvnými stranami dohovoru, zvýšia svoje povedomie o tom, že je dôležité včas predkladať úplné prehlásenia o vnútroštátnych programoch týkajúcich sa ochrany,

                  —

                  štáty, ktoré sú zmluvnými stranami dohovoru, budú prispievať k pripravenosti OPCW reagovať na žiadosť o pomoc,

                  —

                  štáty, ktoré sú zmluvnými stranami dohovoru, v regiónoch a subregiónoch sa nabádajú, aby posilnili kontakty na účely vytvárania regionálnych sietí s cieľom zlepšiť svoju koordinovanú reakciu na núdzové situácie týkajúce sa chemických zbraní.

         Výsledky:

      —   Výsledok 1 – zvýšilo sa povedomie štátov, ktoré sú zmluvnými stranami dohovoru a ktorých hospodárstva sú buď v rozvojovom alebo prechodnom období, pokiaľ ide o:

                  —

                  použitie toxických chemických látok teroristami a/alebo bezpečnosť v chemických závodoch,

                  —

                  potrebu podporiť spoluprácu v súvislosti s núdzovými situáciami týkajúcimi sa chemických zbraní v prípade teroristického útoku.

            —   Výsledok 2 – zvýšilo sa povedomie štátov, ktoré sú zmluvnými stranami dohovoru a ktorých hospodárstva sú buď v rozvojovom alebo prechodnom období, pokiaľ ide o:

                  —

                  zníženie rizika prípadného prístupu teroristov k materiálom, vybaveniu a znalostiam, ktoré by sa mohli zneužiť pri teroristickom útoku na chemické závody,

                  —

                  reakciu v prípade teroristického útoku s použitím toxických chemických látok,

                  —

                  výmenu informácií a koordináciu činností s partnermi na vnútroštátnej a medzinárodnej úrovni v prípade teroristického útoku na chemické závody.

            —   Výsledok 3 – štáty, ktoré sú zmluvnými stranami dohovoru, sú oboznámené s tým, že je dôležité včas predkladať úplné prehlásenia o vnútroštátnych programoch týkajúcich sa ochrany.

      —   Výsledok 4 – štáty, ktoré sú zmluvnými stranami dohovoru, majú lepšiu pozíciu, pokiaľ ide o poskytovanie pomoci OPCW v prípade žiadosti o pomoc.

      —   Výsledok 5 – štáty, ktoré sú zmluvnými stranami dohovoru, nadviazali kontakty, ktoré môžu viesť k budúcej spolupráci na regionálnej úrovni s cieľom reagovať na núdzové situácie týkajúce sa chemických zbraní.

         Činnosti:

      Simulačné cvičenie: cieľom tejto činnosti je rozvíjať spôsobilosť štátov, ktoré sú zmluvnými stranami dohovoru, pokiaľ ide o zníženie rizika chemických zbraní, ktoré sa získali alebo použili na teroristické účely. Zahŕňa to predchádzanie prípadnému prístupu teroristov k materiálom, vybaveniu a znalostiam, ktoré by sa mohli využiť pri tvorbe a výrobe chemických zbraní. Vypracuje sa podrobná koncepcia simulačného cvičenia. Základným scenárom cvičenia bude teroristický útok na chemický závod, pri ktorom sa uvoľnia chemické látky. Prostredníctvom simulačného cvičenia sa preskúma medzivládne rozhodovanie, výmena informácií a poskytovanie pomoci medzi príslušnými vnútroštátnymi a medzinárodnými organizáciami. Simulačné cvičenie sa v budúcnosti zopakuje v ďalších oblastiach, pričom bude vychádzať z modulu, ktorý vytvorí technický sekretariát a štáty, ktoré sú zmluvnými stranami dohovoru. Do tejto činnosti sa zapoja súvisiace zložky z oddelenia medzinárodnej spolupráce a pomoci, oddelenia pre overovanie a inšpekčného oddelenia. Simulačné cvičenie zorganizuje úrad pre špeciálne projekty.
      Regionálny workshop: cieľom regionálneho workshopu je podporiť diskusie a analýzy viacerých otázok týkajúcich sa pomoci a ochrany s osobitným zameraním na oblasti, ako sú napríklad práva a povinnosti štátov, ktoré zmluvnými stranami dohovoru, podľa článku X dohovoru, predkladanie prehlásení o programoch ochrany, analýza nedostatkov a problémových oblastí článku X a prehľad činností týkajúcich sa pomoci a ochrany v regióne. Štáty, ktoré sú zmluvnými stranami dohovoru, prednesú príspevky s cieľom vymeniť si nadobudnuté skúsenosti a znalosti.

         Projekt VIII: program Afrika

         Cieľ:

      Posilniť schopnosť štátov, ktoré sú zmluvnými stranami dohovoru, pri plnení ich povinností vyplývajúcich z dohovoru a podporiť štáty, ktoré nie sú zmluvnými stranami dohovoru, aby lepšie pochopili aké sú výhody pristúpenia k dohovoru a väčšieho zapájania sa do činností OPCW.

         Účel:

      —   Účel 1 – africké štáty, ktoré sú zmluvnými stranami dohovoru, dosiahnu pokrok smerom k:

                  —

                  splneniu požiadaviek pre vnútroštátne vykonávanie podľa článku VII dohovoru,

                  —

                  splnenie požiadaviek týkajúcich sa prehlásení a prehlásení o inšpekciách podľa článku VI dohovoru.

            —   Účel 2

                  —

                  africké štáty, ktoré sú zmluvnými stranami dohovoru, dosiahnu pokrok smerom k zahrnutiu dohovoru do osnov centra Kofiho Annana pre odbornú prípravu v oblasti udržiavania mieru (Kofi Annan International Peacekeeping Training centre – KAIPTC).

            —   Účel 3

                  —

                  štáty, ktoré nie sú zmluvnými stranami dohovoru, sa budú viac zapájať do činností OPCW a zvyšujú svoje povedomie o dohovore a jeho výhodách.

            —   Účel 4

                  —

                  africké štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, sa budú zapájať do iniciatív medzinárodnej spolupráce pre mierové využitie chémie,

                  —

                  africké štáty, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, posilnia schopnosť svojich laboratórií financovaných z verejných zdrojov vykonávať dohovor v oblasti mierového využitia chémie.

            —   Účel 5

                  —

                  africké štáty, ktoré sú zmluvnými stranami dohovoru, zvýšia svoje povedomie o tom, že je dôležité včas predkladať úplné prehlásenia o vnútroštátnych programoch týkajúcich sa ochrany,

                  —

                  africké štáty, ktoré sú zmluvnými stranami dohovoru, prispejú k pripravenosti OPCW reagovať na žiadosť o pomoc,

                  —

                  africké štáty, ktoré sú zmluvnými stranami dohovoru, v regiónoch a subregiónoch sa vyzvú, aby posilnili kontakty na účely vytvárania regionálnych sietí s cieľom zlepšiť svoju koordinovanú reakciu na núdzové situácie týkajúce sa chemických zbraní.

         Výsledky:

      —   Výsledok 1

                  —

                  vnútroštátne orgány posilnili svoju schopnosť vypracúvať vnútroštátne vykonávacie právne predpisy,

                  —

                  colní úradníci posilnili svoju schopnosť identifikovať chemické látky dôležité z hľadiska dohovoru a vykonávať presné prenosy údajov o chemických látkach na zozname národným orgánom,

                  —

                  vnútroštátne orgány posilnili svoju schopnosť pripravovať a včas predkladať prehlásenia, a to najmä v elektronickej forme,

                  —

                  úradníci vnútroštátnych orgánov sú vyškolení na sprevádzanie inšpekčných skupín OPCW.

            —   Výsledok 2

                  —

                  personál KAIPTC a účastníci programov centra budú lepšie oboznámení s dohovorom.

            —   Výsledok 3

                  —

                  štáty, ktoré nie sú zmluvnými stranami dohovoru, sa viac zapájajú do činností OPCW a sú lepšie informované o výhodách pristúpenia k dohovoru a viac sa zapájajú do činností OPCW.

            —   Výsledok 4

                  —

                  zvýšená schopnosť afrických štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, zapájať sa do iniciatív medzinárodnej spolupráce pre mierové využitie chémie,

                  —

                  zvýšená úroveň technickej spôsobilosti laboratórií financovaných z verejných zdrojov nachádzajúcich sa v afrických štátoch, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, analyzovať chemické látky v súvislosti s vykonávaním dohovoru na vnútroštátnej úrovni, a pri mierovom uplatňovaní chémie za pomoci moderných analytických metód, najmä plynovej chromatografie (GC) a plynovej chromatografie-hmotnostnej spektrometrie (GC/MS),

                  —

                  zvýšená schopnosť afrických štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, zapájať sa do iniciatív medzinárodnej spolupráce pre mierové využitie chemických látok,

                  —

                  zvýšená úroveň spôsobilosti a porozumenia zo strany personálu malých a stredných podnikov, zástupcov priemyselných asociácií a vnútroštátnych orgánov/vládnych inštitúcií afrických štátov, ktoré sú zmluvnými stranami dohovoru a ktorých hospodárstvo je buď v rozvojovom období alebo v procese transformácie, v súvislosti s postupmi riadenia bezpečnosti v malých a stredných chemických podnikoch.

            —   Výsledok 5

                  —

                  africké štáty, ktoré sú zmluvnými stranami dohovoru, sú oboznámené s tým, že je dôležité včas predkladať úplné prehlásenia o vnútroštátnych programoch týkajúcich sa ochrany,

                  —

                  africké štáty, ktoré sú zmluvnými stranami dohovoru, majú lepšiu pozíciu, pokiaľ ide o poskytovanie pomoci OPCW v prípade žiadosti o pomoc,

                  —

                  africké štáty, ktoré sú zmluvnými stranami dohovoru, nadviazali kontakty, ktoré môžu viesť k budúcej spolupráci na regionálnej úrovni s cieľom reagovať na núdzové situácie týkajúce sa chemických zbraní.

         Činnosti:

      Bilaterálne návštevy na účely technickej pomoci: podpora africkým štátom, ktoré sú zmluvnými stranami dohovoru, sa poskytne prostredníctvom návštev technickej pomoci, ktoré sa pripravia na individuálnom základe a uskutočnia sa s cieľom poskytnúť cielenú pomoc na splnenie požiadaviek uvedených v žiadostiach afrických štátov, ktoré sú zmluvnými stranami dohovoru. Charakter tejto pomoci bude zahŕňať snahu o senzibilizáciu a informovanie prostredníctvom workshopov na zvyšovanie povedomia, špecializované kurzy odbornej prípravy, pomoc pri vypracúvaní vnútroštátnych vykonávacích právnych predpisov a súvisiacich opatrení a témy týkajúce sa priemyslu v článku VI.
      Informačná činnosť – akademická a vzdelávacia inštitúcia – Kofi Annan Centre: personál OPCW navštívi KAIPTC a bude prednášať o rôznych aspektoch dohovoru. Keďže KAIPTC ponúka širokú škálu programov odbornej prípravy pre úradníkov vo vojenskej aj verejnej službe, ktorí by mali nastúpiť do vládnych funkcií zameraných na tvorbu politík, je cieľom týchto informačných činností technického sekretariátu dosiahnuť pokrok, pokiaľ ide o zahrnutie dohovoru do osnov KAIPT.
      Odborná príprava colných úradníkov o technických aspektoch režimu dohovoru, ktorý sa týka prepravy: podpora colným úradníkom sa poskytovala v rámci troch predchádzajúcich jednotných akcií. Na základe získaných skúseností sa informačné činnosti pre colných úradníkov prostredníctvom kurzov odbornej prípravy uskutočnia s cieľom zlepšiť zhromažďovanie údajov o dovoze a vývoze chemických látok v zozname a prenos týchto údajov vnútroštátnym orgánom. Na regionálnych a subregionálnych kurzoch odbornej prípravy sa poskytnú praktické ukážky a cvičenia.
      Informačné činnosti pre štáty, ktoré nie sú zmluvnými stranami dohovoru: zástupcovia afrických štátov, ktoré nie sú zmluvnými stranami dohovoru, ktorí majú možnosť ovplyvniť názory na pristúpenie/ratifikáciu a tí, ktorí sú priamo zapojení do otázok týkajúcich sa dohovoru, dostanú podporu na to, aby sa zúčastnili programov organizovaných oddelením pre medzinárodnú spoluprácu. Tieto programy budú zahŕňať regionálne workshopy pre vnútroštátne orgány štátov, ktoré sú zmluvnými stranami dohovoru, a regionálne workshopy pre colné orgány. V prípade potreby dostanú pracovníci oddelenia vonkajších vzťahov technického sekretariátu podporu na účasť na týchto zasadnutiach s cieľom nadviazať nevyhnutné kontakty a spoluprácu s podporenými účastníkmi zo štátov, ktoré nie sú zmluvnými stranami dohovoru.
      Kurz rozvoja analytických zručností: počas tohto dvojtýždňového kurzu sa účastníkom z afrických štátov poskytne teoretická odborná príprava a praktické skúsenosti týkajúce sa plynovej chromatografie a plynovej chromatografie-hmotnostnej spektrometrie, ktoré budú zahŕňať hardvér, validáciu a optimalizáciu systému a riešenie problémov. Pozornosť sa zameria aj na prípravu environmentálnych vzoriek a na GC a GC/MS analýzy týchto vzoriek pre chemické látky, na ktoré sa vzťahuje dohovor. Účastníci absolvujú aj intenzívne praktické školenie týkajúce sa prípravy rôznych vzoriek na analýzu metódou GC pomocou detektorov selektujúcich zložky a metódou GC/MS v režime dopadu elektrónov a chemickej ionizácie a oboznámia sa so širokou škálou postupov extrakcie, čistenia a derivatizácie. Kurz sa zrealizuje za podpory VERIFIN/TU Delft alebo podobných uznávaných inštitúcií vybraných na základe transparentného procesu.
      Informačné činnosti pre sektor priemyslu – workshop týkajúci sa CWC a bezpečnosti chemického procesu: v tejto súvislosti sa uskutoční úvod o dohovore a programoch medzinárodnej spolupráce. Počas tohto workshopu sa okrem iného prerokujú najlepšie postupy v oblasti priemyslu a prvky koncepcie riadenia bezpečnosti procesu. Tento workshop sa bude zaoberať aj prehľadom analýzy rizík procesu (Process Hazard Analysis – PHA) a metódou riziká a prevádzkyschopnosť (HAZOP), zásadami ľudského faktoru, riadením zmeny, kultúrou bezpečnosti/účasťou zamestnancov.
      Regionálny workshop – článok X a otázky regionálnej spolupráce v oblasti pomoci a reakcie na núdzové situácie: cieľom regionálneho workshopu je podporiť diskusie a analýzy viacerých otázok týkajúcich sa pomoci a ochrany s osobitným zameraním na oblasti ako napríklad práva a povinnosti štátov, ktoré zmluvnými stranami dohovoru, podľa článku X dohovoru, predkladanie prehlásení o programoch ochrany, analýza nedostatkov a problémových oblastí článku X a prehľad činností týkajúcich sa pomoci a ochrany v regióne. Africké štáty, ktoré sú zmluvnými stranami dohovoru, prednesú príspevky s cieľom vymeniť si nadobudnuté skúsenosti a znalosti.


title: Rozhodnutie Európskeho parlamentu (EÚ) 2015/1632 z 29. apríla 2015 o účtovnej závierke ôsmeho, deviateho a desiateho Európskeho rozvojového fondu za rozpočtový rok 2013

text:
               30.9.2015

               SK

               Úradný vestník Európskej únie

               L 255/153

      ROZHODNUTIE EURÓPSKEHO PARLAMENTU (EÚ) 2015/1632
      z 29. apríla 2015
      o účtovnej závierke ôsmeho, deviateho a desiateho Európskeho rozvojového fondu za rozpočtový rok 2013
      EURÓPSKY PARLAMENT,

                  —

                  so zreteľom na finančné výkazy a príjmové a výdavkové účty ôsmeho, deviateho a desiateho Európskeho rozvojového fondu za rozpočtový rok 2013 [COM(2014) 487 – C8-0146/2014],

                  —

                  so zreteľom na výročnú správu Komisie zo 14. apríla 2014 o finančnom hospodárení ôsmeho, deviateho a desiateho Európskeho rozvojového fondu za rozpočtový rok 2013,

                  —

                  so zreteľom na finančné informácie o Európskom rozvojovom fonde [COM(2014) 350],

                  —

                  so zreteľom na výročnú správu Dvora audítorov o aktivitách financovaných ôsmym, deviatym a desiatym Európskym rozvojovým fondom za rozpočtový rok 2013 spolu s odpoveďami Komisie (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčania Rady zo 17. februára 2015 o udelení absolutória Komisii za vykonávanie činností európskych rozvojových fondov za rozpočtový rok 2013 (05135/2015 – C8-0050/2015, 05136/2015 – C8-0051/2015, 05138/2015 – C8-0052/2015),

                  —

                  so zreteľom na správu Komisie o následných opatreniach k udeleniu absolutória za rozpočtový rok 2012 [COM(2014) 607] a na pracovný dokument útvarov Komisie k nej pripojený [SWD(2014) 285 a SWD(2014) 286],

                  —

                  so zreteľom na Dohodu o partnerstve medzi členmi skupiny afrických, karibských a tichomorských štátov (AKT) na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a zmenená 22. júna 2010 v Ouagadougou (Burkina Faso) (4),

                  —

                  so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu („rozhodnutie o pridružení zámoria“) (5),

                  —

                  so zreteľom na článok 33 Vnútornej dohody z 20. decembra 1995 medzi zástupcami vlád členských štátov, ktorí sa zišli na zasadnutí Rady, o financovaní a správe pomoci Spoločenstva v rámci Druhého finančného protokolu k štvrtému dohovoru AKT – ES (6),

                  —

                  so zreteľom na článok 32 Vnútornej dohody z 18. septembra 2000 medzi zástupcami vlád členských štátov, ktorí sa zišli na zasadnutí Rady, o financovaní a správe pomoci Spoločenstva podľa finančného protokolu k Dohode o partnerstve medzi africkými, karibskými a tichomorskými štátmi a Európskym spoločenstvom a jeho členskými štátmi, podpísanej 23. júna 2000 v Cotonou (Benin), a o rozdelení finančnej pomoci určenej zámorským krajinám a územiam, na ktorú sa vzťahujú ustanovenia štvrtej časti Zmluvy o ES (7),

                  —

                  so zreteľom na článok 11 Vnútornej dohody zo 17. júla 2006 medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s Dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES (8),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahuje na spoluprácu pri financovaní rozvoja podľa Štvrtého dohovoru AKT – ES (9),

                  —

                  so zreteľom na článok 119 finančného nariadenia z 27. marca 2003, ktoré sa vzťahuje na deviaty Európsky rozvojový fond (10),

                  —

                  so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na desiaty Európsky rozvojový fond (11),

                  —

                  so zreteľom na článok 93 a článok 94 tretiu zarážku rokovacieho poriadku a na prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre rozvoj (A8-0102/2015),

         1.

            berie na vedomie, že konečná ročná účtovná závierka ôsmeho, deviateho a desiateho Európskeho rozvojového fondu sa nachádza v tabuľke 2 výročnej správy Dvora audítorov;

         2.

            schvaľuje účtovnú závierku ôsmeho, deviateho a desiateho Európskeho rozvojového fondu za rozpočtový rok 2013;

         3.

            poveruje svojho predsedu, aby postúpil toto rozhodnutie Rade, Komisii, Súdnemu dvoru Európskej únie, Dvoru audítorov a Európskej investičnej banke a aby zabezpečil jeho uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 398, 12.11.2014, s. 1.

         (2)  Ú. v. EÚ C 401, 13.11.2014, s. 264.

         (3)  Ú. v. ES L 317, 15.12.2000, s. 3.

         (4)  Ú. v. EÚ L 287, 4.11.2010, s. 3.

         (5)  Ú. v. ES L 314, 30.11.2001, s. 1 a Ú. v. ES L 324, 7.12.2001, s. 1.

         (6)  Ú. v. ES L 156, 29.5.1998, s. 108.

         (7)  Ú. v. ES L 317, 15.12.2000, s. 355.

         (8)  Ú. v. EÚ L 247, 9.9.2006, s. 32.

         (9)  Ú. v. ES L 191, 7.7.1998, s. 53.

         (10)  Ú. v. EÚ L 83, 1.4.2003, s. 1.

         (11)  Ú. v. EÚ L 78, 19.3.2008, s. 1.


title: Rozhodnutie Rady z 10. augusta 1998, ktoré mení a dopĺňa spoločnú pozíciu 96/184/SZBP definovanú Radou na základe článku J.2 Zmluvy o Európskej únii týkajúcu sa vývoz zbraní do bývalej Juhoslávie

text:
Dôležité právne oznámenie

|

31998D0498

Úradný vestník L 225 , 12/08/1998 S. 0001 - 0001

		Rozhodnutie Radyz 10. augusta 1998,ktoré mení a dopĺňa spoločnú pozíciu 96/184/SZBP definovanú Radou na základe článku J.2 Zmluvy o Európskej únii, týkajúcu sa vývoz zbraní do Juhoslovanskej zväzovej republiky(98/498/SZBP)RADA EURÓPSKEJ ÚNIE,so zreteľom na Zmluvu o Európskej únii a najmä na jej článok J.2,so zreteľom na spoločnú pozíciu 96/184/SZBP z 26. februára 1996 definovanú Radou na základe článku J.2 Zmluvy o Európskej únii týkajúcu sa vývozu zbraní do Juhoslovanskej zväzovej republiky [1],keďže Rada usúdila, že vývoj v Slovinsku, najmä v oblasti vývozu zbraní oprávňuje k zrušeniu obmedzujúcich opatrení spoločnej pozície 96/184/SZBP vzhľadom na tento štát,ROZHODLA SA TAKTO:Článok 1Týmto sa rušia odkazy na Slovinsko v bode 2 ii) spoločnej pozície 96/184/SZBP.Článok 2Toto rozhodnutie nadobudne účinnosť dňom jeho prijatia.Toto rozhodnutie bude uverejnené v úradnom vestníku.V Bruseli 10. augusta 1998Za RadupredsedaW. Schüssel[1] Ú. v. ES L 58, 7.3.1996, s. 1.--------------------------------------------------


title: Rozhodnutie Politického a bezpečnostného výboru (SZBP) 2015/607 z  15. apríla 2015 o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia (SZBP) 2015/102 (ATALANTA/3/2015)

text:
               17.4.2015

               SK

               Úradný vestník Európskej únie

               L 100/79

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/607
   z 15. apríla 2015
   o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia (SZBP) 2015/102 (ATALANTA/3/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1), a najmä na jej článok 6,
   keďže:

               (1)

               Podľa článku 6 ods. 1 jednotnej akcie 2008/851/SZBP Rada poverila Politický a bezpečnostný výbor (PBV) prijímať príslušné rozhodnutia o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (ďalej len „veliteľ ozbrojených síl EÚ“).

               (2)

               PBV prijal 20. januára 2015 rozhodnutie (SZBP) 2015/102 (2) o vymenovaní kontraadmirála Jonasa HAGGRENA za veliteľa ozbrojených síl EÚ.

               (3)

               Veliteľ operácie EÚ odporučil, aby za nového veliteľa ozbrojených síl EÚ bol vymenovaný (námorný) kapitán Alfonso GÓMEZ FERNÁNDEZ DE CÓRDOBA ako nástupca po kontraadmirálovi Jonasovi HAGGRENOVI.

               (4)

               Vojenský výbor EÚ toto odporúčanie podporil.

               (5)

               Rozhodnutie (SZBP) 2015/102 by sa preto malo zrušiť.

               (6)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   (Námorný) kapitán Alfonso GÓMEZ FERNÁNDEZ DE CÓRDOBA sa týmto od 6. mája 2015 vymenúva za veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta).
   Článok 2
   Rozhodnutie (SZBP) 2015/102 sa týmto zrušuje.
   Článok 3
   Toto rozhodnutie nadobúda účinnosť 6. mája 2015.

      V Bruseli 15. apríla 2015

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 301, 12.11.2008, s. 33.

      (2)  Rozhodnutie Politického a bezpečnostného výboru (SZBP) 2015/102 z 20. januára 2015 o vymenovaní veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) a o zrušení rozhodnutia Atalanta/4/2014 (ATALANTA/1/2015) (Ú. v. EÚ L 16, 23.1.2015, s. 31).


title: 2009/705/ES: Rozhodnutie Komisie zo 14. septembra 2009 , ktorým sa zriaďuje Európska poradná skupina spotrebiteľov

text:
               16.9.2009

               SK

               Úradný vestník Európskej únie

               L 244/21

      ROZHODNUTIE KOMISIE

   zo 14. septembra 2009,
   ktorým sa zriaďuje Európska poradná skupina spotrebiteľov
   (2009/705/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               V rámci ochrany spotrebiteľa podľa článku 153 Zmluvy je vhodné, aby sa Komisia radila so spotrebiteľmi o problémoch týkajúcich sa ochrany ich záujmov na úrovni Spoločenstva.

               (2)

               Od roku 1973 pomáha Komisii poradná skupina vytvorená na tento účel po sebe idúcimi rozhodnutiami, z ktorých najnovšie je rozhodnutie Komisie 2003/709/ES z 9. októbra 2003 o zriadení Európskej poradnej skupiny spotrebiteľov (1).

               (3)

               Za rozsiahle obdobie práce tejto skupiny sa ukázalo, že je potrebné zlepšiť jej účinnosť, reprezentatívnosť a otvorenosť. Preto by sa predpisy týkajúce sa vytvorenia podskupín a prijatia stanovísk skupiny mali objasniť a mali by zahŕňať najlepšiu prax vyvinutú za posledné roky.

               (4)

               V tomto ohľade je takisto vhodné preskúmať postup vymenúvania členov skupiny zastupujúcich vnútroštátne spotrebiteľské organizácie a zaviesť pre členov skupiny ďalšie povinnosti týkajúce sa oznamovania s cieľom lepšie zapojiť vnútroštátne spotrebiteľské organizácie do činnosti skupiny.

               (5)

               Je dôležité zabezpečiť aktívnu a efektívnu účasť skupiny a jej členov na presadzovaní spotrebiteľskej perspektívy v širších úvahách medzi zainteresovanými stranami, ktoré sú dnes v Európe pri konzultáciách pravidlom.

               (6)

               V záujme ochrany údajov je potrebné, aby spracúvanie osobných údajov týkajúcich sa členov skupiny podliehalo právnym predpisom Spoločenstva o ochrane jednotlivcov vzhľadom na spracúvanie osobných údajov inštitúciami a orgánmi Spoločenstva,

         ROZHODLA TAKTO:
   Článok 1
   Európska poradná skupina spotrebiteľov
   Týmto sa zriaďuje Európska poradná skupina spotrebiteľov, ďalej len „skupina“.
   Článok 2
   Úloha
   1.   Komisia sa môže radiť so skupinou o všetkých otázkach týkajúcich sa záujmov spotrebiteľov na úrovni Spoločenstva.
   2.   Skupina:

               a)

               predstavuje skupinu, ktorá sa zaoberá všeobecnými diskusiami súvisiacimi so záujmami spotrebiteľov;

               b)

               pripravuje vstupy týkajúce sa spotrebiteľov pre iné fóra a zapája sa na požiadanie do skupín, ktoré poskytujú Komisii poradenstvo v otázkach týkajúcich sa spotrebiteľskej politiky EÚ;

               c)

               poskytuje Komisii poradenstvo pri vypracúvaní politík a činností, ktoré majú vplyv na spotrebiteľov;

               d)

               môže poskytnúť stanovisko k otázkam Spoločenstva, ktoré majú vplyv na spotrebiteľov;

               e)

               informuje Komisiu o vývoji v spotrebiteľskej politike v členských štátoch;

               f)

               pôsobí ako zdroj informácií o opatreniach Spoločenstva pre vnútroštátne organizácie a ako ich propagátor.

         Článok 3
   Členstvo
   1.   Skupina sa skladá:

               a)

               z jedného člena zastupujúceho vnútroštátne spotrebiteľské organizácie za každý členský štát;

               b)

               z jedného člena z každej európskej spotrebiteľskej organizácie.

         2.   Vnútroštátne spotrebiteľské organizácie uvedené v odseku 1 písm. a) musia v súlade s vnútroštátnymi predpismi alebo praxou zastupovať spotrebiteľov a musia byť aktívne na medzinárodnej úrovni.
   3.   Európske spotrebiteľské organizácie uvedené v odseku 1 písm. b) musia spĺňať jeden z týchto dvoch súborov kritérií:

               a)

               musia mať mimovládny a neziskový charakter a musia byť nezávislé od priemyselných, komerčných a podnikateľských alebo iných konfliktných záujmov a

                           i)

                           ich primárnymi cieľmi a činnosťami sú podpora a ochrana zdravia, bezpečnosti a ekonomických záujmov spotrebiteľov v Spoločenstve,

                           ii)

                           boli poverené zastupovaním záujmov spotrebiteľov na úrovni Spoločenstva prostredníctvom vnútroštátnych spotrebiteľských organizácií minimálne v polovici členských štátov, ktoré v súlade s vnútroštátnymi predpismi alebo praxou zastupujú spotrebiteľov a sú aktívne na regionálnej alebo vnútroštátnej úrovni, a

                           iii)

                           predložili Komisii dostatočné informácie o svojej členskej základni, vnútorných pravidlách a zdrojoch financovania

                     alebo

               b)

               musia mať mimovládny a neziskový charakter a musia byť nezávislé od priemyselných, komerčných a podnikateľských alebo iných konfliktných záujmov a

                           i)

                           ich primárnymi cieľmi a činnosťami je zastupovať záujmy spotrebiteľov v normalizačnom procese na úrovni Spoločenstva a

                           ii)

                           boli poverené najmenej v dvoch tretinách členských štátov, aby zastupovali záujmy spotrebiteľov na úrovni Spoločenstva prostredníctvom:

                                       —

                                       subjektov, ktoré v súlade s vnútroštátnymi predpismi alebo praxou zastupujú vnútroštátne spotrebiteľské organizácie v členských štátoch, alebo

                                       —

                                       pri neexistencii takýchto subjektov prostredníctvom vnútroštátnych spotrebiteľských organizácií v členských štátoch, ktoré v súlade s vnútroštátnymi predpismi a praxou zastupujú spotrebiteľov a vyvíjajú činnosť na vnútroštátnej úrovni.

         4.   Predbežný zoznam organizácií, ktoré v súčasnej dobe spĺňajú kritériá stanovené v odseku 3, je uvedený v prílohe.
   Článok 4
   Vymenúvanie
   1.   Členovia skupiny, zastupujúci vnútroštátne spotrebiteľské organizácie, sú vymenúvaní v súlade s odsekmi 2 a 3.
   2.   Každý členský štát navrhuje zoznam troch kandidátov prostredníctvom vnútroštátnych orgánov zastupujúcich spotrebiteľské organizácie, zriadené daným členským štátom, v prípade, že existujú, alebo prostredníctvom príslušných vnútroštátnych orgánov. Kandidáti sú súčasťou najreprezentatívnejších vnútroštátnych spotrebiteľských organizácií podľa vnútroštátnych predpisov alebo praxe.
   3.   Komisia vymenúva jedného člena a jedného náhradníka za každý členský štát v súlade s týmito kritériami:

               a)

               kandidáti majú rozsiahle spôsobilosti a skúsenosti v oblasti spotrebiteľských záležitostí EÚ;

               b)

               prednosť majú kandidáti, ktorí predtým neboli členmi tejto skupiny;

               c)

               rovnováha v zastúpení mužov a žien.

         4.   Členov skupiny, ktorí zastupujú európske spotrebiteľské organizácie, ako aj náhradníka za každého člena vymenúva Komisia na návrh európskych spotrebiteľských organizácií.
   5.   Náhradníci automaticky zastupujú členov, ktorí sú neprítomní.
   6.   Komisia zverejní zoznam členov a náhradníkov na internetovej stránke Generálneho riaditeľstva pre zdravie a spotrebiteľov a v sérii C Úradného vestníka Európskej únie. Mená členov a náhradníkov sa zhromažďujú, spracúvajú a uverejňujú v súlade s nariadením Európskeho parlamentu a Rady (ES) č. 45/2001 (2).
   Článok 5
   Funkčné obdobie
   1.   Členovia a náhradníci sú vymenúvaní na trojročné funkčné obdobie, ktoré je obnoviteľné v súlade s postupom stanoveným v článku 4.
   2.   Na konci trojročného obdobia zostávajú členovia a náhradníci vo funkcii až do zabezpečenia ich náhrady alebo až do obnovenia ich mandátu.
   3.   Funkčné obdobie členov a náhradníkov uplynie pred koncom trojročného obdobia.

               a)

               v prípade odstúpenia, odchodu do dôchodku alebo smrti;

               b)

               ak vnútroštátne subjekty alebo orgány, ktoré ich presadili, žiadajú o ich nahradenie;

               c)

               ak Komisia žiada o nahradenie členov alebo náhradníkov, ktorí nie sú ďalej schopní efektívne prispievať alebo si neplnia povinnosti stanovené v článku 7 ods. 6.

         4.   Členovia a náhradníci sa nahrádzajú na dobu zostávajúcu do uplynutia trojročného obdobia v súlade s postupom stanoveným v článku 4. Bez ohľadu na článok 4 ods. 2, ak sa má nahradiť len jeden člen alebo náhradník zastupujúci vnútroštátne spotrebiteľské organizácie, vnútroštátne subjekty alebo orgány navrhnú dvoch nových kandidátov, z ktorých Komisia vymenuje jedného v súlade s článkom 4 ods. 3.
   Článok 6
   Partneri a experti
   1.   Skupina môže na návrh Komisie prizvať zástupcov iných organizácií, ktorých jedným z hlavných cieľov je podpora záujmov spotrebiteľov a ktorí na tento účel aktívne pracujú na európskej úrovni, aby sa zúčastnili na práci skupiny.
   2.   Skupina môže prizvať ktorúkoľvek osobu, ktorá má osobitnú odbornú spôsobilosť pre niektorý z bodov jej programu, aby sa zúčastnila na jej práci ako expert.
   Článok 7
   Pracovný postup
   1.   Komisia

               a)

               určuje formu a harmonogram, podľa ktorého sa skupina bude stretávať;

               b)

               predsedá zasadnutiam skupiny;

               c)

               poskytuje sekretárske služby a organizuje prácu skupiny.

         2.   Na základe poverenia stanoveného skupinou sa môžu na preskúmanie osobitných otázok vytvoriť podskupiny. Tieto skupiny zaniknú hneď, ako splnia svoje mandáty.
   3.   Skupina môže vydávať stanoviská na žiadosť Komisie alebo na návrh člena so súhlasom Komisie. Ak Komisia požiada o stanovisko, môže stanoviť lehotu, v ktorej stanovisko má byť doručené. Pre každé stanovisko môže skupina spomedzi svojich členov vymenovať jedného alebo viacerých spravodajcov. Spravodajca nesie celkovú zodpovednosť za vypracovanie stanoviska.
   4.   Skupina prijme svoj vlastný rokovací poriadok na základe návrhu Komisie.
   5.   Komisia zverejní na internetovej stránke Generálneho riaditeľstva pre zdravie a spotrebiteľov všetky stanoviská, zhrnutia, závery alebo predbežné závery, alebo pracovné dokumenty skupiny v pôvodnom jazyku príslušného dokumentu.
   6.   Členovia skupiny zastupujúci vnútroštátne spotrebiteľské organizácie informujú združenia, ktoré v skupine zastupujú, a radia sa s nimi. Každý člen si zvolí účinný mechanizmus podávania správ na systematické informovanie všetkých spotrebiteľských organizácií na vnútroštátnej úrovni o práci skupiny a ako protihodnotu poskytne stanoviská týchto organizácií skupine.
   7.   Každý člen predloží do 1. marca Komisii správu o práci vykonanej v predchádzajúcom kalendárnom roku na základe povinností uvedených v odseku 6. Obsah tejto správy bude ďalej vymedzený v rokovacom poriadku.
   Článok 8
   Dôvernosť
   Bez toho, aby bol dotknutý článok 287 Zmluvy, členovia a náhradníci skupiny nezverejňujú informácie, ktoré získavajú pri svojej práci v skupine alebo v jej podskupinách, keď im Komisia oznámi, že požadované stanovisko alebo nastolená otázka sú dôverného charakteru.
   Článok 9
   Výdavky na zasadnutia
   1.   V súlade s ustanoveniami Komisie o náhradách pre externých expertov Komisia hradí členom cestovné náklady a prípadne náklady na stravu a ubytovanie vynaložené v súvislosti s činnosťami skupiny.
   2.   Členovia nedostávajú za poskytovanie svojich služieb honorár.
   3.   Výdavky na zasadnutia sa uhrádzajú v rámci ročného rozpočtu, ktorý skupine pridelili príslušné útvary Komisie.
   Článok 10
   Zrušenie
   Rozhodnutie 2003/709/ES sa týmto zrušuje.

      V Bruseli 14. septembra 2009

            Za Komisiu

         Meglena KUNEVA

            členka Komisie

      (1)  Ú. v. EÚ L 258, 10.10.2003, s. 35.

      (2)  Ú. v. ES L 8, 12.1.2001, s. 1.

      PRÍLOHA
      Organizácie, ktoré v súčasnej dobe spĺňajú kritériá stanovené v článku 3 ods. 3 sú tieto:

                  —

                  BEUC – Bureau Européen des Unions des Consommateurs (Európska organizácia spotrebiteľov),

                  —

                  ANEC – European Association for the Co-ordination of Consumer Representation in Standardisation (Európske združenie pre koordináciu zastúpenia spotrebiteľov v procesoch normalizácie).


1. Rozhodnutie Európskeho parlamentu z 24. apríla 2007 o absolutóriu za plnenie rozpočtu Prekladateľského strediska pre inštitúcie Európskej únie za rozpočtový rok 2005 (C6-0393/2006 - 2006/2160(DEC))


title: 2008/584/ES: Rozhodnutie Rady z  15. júla 2008 , ktorým sa mení a dopĺňa rozhodnutie 2006/493/ES, ktorým sa stanovuje suma podpory Spoločenstva pre rozvoj vidieka na obdobie od 1. januára 2007 do 31. decembra 2013 , jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa

text:
               16.7.2008

               SK

               Úradný vestník Európskej únie

               L 188/26

      ROZHODNUTIE RADY

   z 15. júla 2008,
   ktorým sa mení a dopĺňa rozhodnutie 2006/493/ES, ktorým sa stanovuje suma podpory Spoločenstva pre rozvoj vidieka na obdobie od 1. januára 2007 do 31. decembra 2013, jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa
   (2008/584/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (1), a najmä na jeho článok 69 ods. 1,
   so zreteľom na návrh Komisie,
   keďže:

               (1)

               Rozhodnutím Rady 2006/493/ES (2) sa stanovuje výška podpory Spoločenstva v prospech rozvoja vidieka na obdobie od 1. januára 2007 do 31. decembra 2013, jej ročné rozdelenie a minimálna suma, ktorá sa má prideliť oprávneným regiónom podľa konvergenčného cieľa.

               (2)

               Keďže sa rozpočtový orgán na základe bodu 48 Medziinštitucionálnej dohody medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (3) rozhodol presunúť určité viazané rozpočtové prostriedky podpory Spoločenstva na rozvoj vidieka podľa nariadenia (ES) č. 1698/2005, ktoré sa v roku 2007 nepoužili, je potrebné zmeniť a doplniť rozhodnutie 2006/493/ES s cieľom prideliť tieto rozpočtové prostriedky na obdobie od 1. januára 2008 do 31. decembra 2013.

               (3)

               Rozhodnutie 2006/493/ES by sa preto malo zodpovedajúcim spôsobom zmeniť a doplniť,

         ROZHODLA TAKTO:
   Článok 1
   Príloha k rozhodnutiu 2006/493/ES sa nahrádza znením prílohy k tomuto rozhodnutiu.
   Článok 2
   Toto rozhodnutie sa uplatňuje od 1. januára 2008.

      V Bruseli 15. júla 2008

            Za Radu

            predseda

         M. BARNIER

      (1)  Ú. v. EÚ L 277, 21.10.2005, s. 1. Nariadenie naposledy zmenené a doplnené nariadením (ES) č. 146/2008 (Ú. v. EÚ L 46, 21.2.2008, s. 1).

      (2)  Ú. v. EÚ L 195, 15.7.2006, s. 22.

      (3)  Ú. v. EÚ C 139, 14.6.2006, s. 1. Dohoda naposledy zmenená a doplnená rozhodnutím Európskeho parlamentu a Rady 2008/371/ES (Ú. v. EÚ L 128, 16.5.2008, s. 8).

      PRÍLOHA

            „PRÍLOHA
            Celková suma viazaných rozpočtových prostriedkov na obdobie rokov 2007 – 2013, ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa (1)

                        ceny v roku 2004 v EUR (2)

                        2007

                        2008

                        2009

                        2010

                        2011

                        2012

                        2013

                        Spolu

                        Celková suma EÚ 25, plus Bulharsko a Rumunsko

                        9 325 497 783

                        10 788 767 263

                        10 515 007 756

                        10 278 583 653

                        9 824 886 713

                        9 588 187 168

                        9 356 225 581

                        69 677 155 918

                        Minimálna suma pre regióny oprávnené podľa konvergenčného cieľa.

                        27 676 975 284

            Celková suma viazaných rozpočtových prostriedkov na obdobie rokov 2007 – 2013, ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa (3)

                        bežné ceny v EUR (4)

                        2007

                        2008

                        2009

                        2010

                        2011

                        2012

                        2013

                        Spolu

                        Celková suma EÚ 25, plus Bulharsko a Rumunsko

                        9 896 292 851

                        11 678 108 653

                        11 609 418 209

                        11 575 354 634

                        11 285 706 554

                        11 234 089 442

                        11 181 555 662

                        78 460 526 005

                        Minimálna suma pre regióny oprávnené podľa konvergenčného cieľa.

                        31 232 644 963

         (1)  Pred povinnou moduláciou a inými prevodmi výdavkov súvisiacich s trhom a priamych platieb spoločnej poľnohospodárskej politiky a rozvojom vidieka.

         (2)  Sumy sú zaokrúhlené na celé euro.

         (3)  Pred povinnou moduláciou a inými prevodmi výdavkov súvisiacich s trhom a priamych platieb spoločnej poľnohospodárskej politiky a rozvojom vidieka.

         (4)  Sumy sú zaokrúhlené na celé euro.“